Ilmoitus vakavan äkillisen hengitystieoireyhtymän (SARS) vaikutuksista polkumyyntitutkimuksiin ja tukien vastaisiin tutkimuksiin



Virallinen lehti nro C 191 , 13/08/2003 s. 0002 - 0002



Ilmoitus vakavan äkillisen hengitystieoireyhtymän (SARS) vaikutuksista polkumyyntitutkimuksiin ja tukien vastaisiin tutkimuksiin (2003/C 191/02) 1. Taustaa Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), jäljempänä "polkumyynnin perusasetus", 16 artiklassa ja muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97(2), jäljempänä "tukien vastainen perusasetus", 26 artiklassa säädetään, että "milloin komissio katsoo aiheelliseksi, se voi tehdä tarkastuskäyntejä tutkiakseen tuojien, viejien, kauppiaiden, välittäjien, tuottajien, kaupallisten yhdistysten ja järjestöjen kirjanpidon ja todentaakseen polkumyynnistä ja vahingosta toimitetut tiedot". Vakavan äkillisen hengitystieoireyhtymän (SARS) leviäminen muodostaa merkittävän uhan, mistä syystä komissio on päättänyt, että sen virkamiehet eivät suorita tarkastuskäyntejä alueille, joille kyseinen tauti on vastikään levinnyt. Nämä alueet on mainittu Maailman terveysjärjestön (WHO) julkaisemassa luettelossa, jota päivitetään säännöllisesti. 2. Vakavan äkillisen hengitystieoireyhtymän (SARS) vaikutus polkumyyntitutkimuksiin ja tukien vastaisiin tutkimuksiin Koska SARSin tartunta-alueille sijoittautuneiden vientiä harjoittavien tuottajien toimittamia tietoja ei siten tarkasteta paikalla, komission on tehtävä päätelmänsä tarkastettujen tai muiden tutkimuksen yhteydessä kirjatuissa tiedoissa vahvistettujen tosiasioiden perusteella. Tämän vuoksi komissio tutkii huolellisesti muun muassa seuraavat tiedot tutkimuksen kohteena olevaa tuontia koskevaa päätelmää varten: - valitus ja sen sisältämät todennetut tiedot, jotka on esitetty yhteisön tuotannonalan puolesta polkumyynnin perusasetuksen 5 artiklan ja tukien vastaisen perusasetuksen 10 artiklan perusteella, - muiden asianomaisten osapuolien, erityisesti vientiä harjoittavien tuottajien, esittämät tiedot, jotka on toimitettu polkumyynnin perusasetuksen 6 artiklan 2 kohdan ja tukien vastaisen perusasetuksen 11 artiklan 2 kohdan mukaisesti ja jotka komission Brysselin-yksiköt voivat asianmukaisesti todentaa. Asianomaisilta osapuolilta edellytetään tässä yhteydessä, että ne toimivat hyvässä yhteistyössä ja erityisesti toimittavat riittävän yksityiskohtaisia tietoja, joita voidaan vertailla riippumattomista ja todennettavissa olevista lähteistä saatujen tietojen kanssa ja jotka on täysimääräisesti ja asianmukaisesti varmennettu. Mikäli asianomaiset osapuolet eivät voi toimittaa tällaisia tarvittavia tietoja, komission on tehtävä päätelmänsä käytettävissä olevien tietojen perusteella polkumyynnin perusasetuksen 18 artiklan ja tukien vastaisen perusasetuksen 28 artiklan mukaisesti. Tässä yhteydessä komissio kiinnittää erityistä huomiota menettelyn asianmukaisuutta ja avoimuutta koskevien edellytysten noudattamiseen. 3. Kesto ja tarkastelu Tarkastuskäyntien suorittaminen keskeytetään ainoastaan siihen asti, kun asianomaiset tartunta-alueet on poistettu Maailman terveysjärjestön luettelosta. Luettelo on nähtävillä Maailman terveysjärjestön verkkosivuilla osoitteessa: www.who.int Jos tartunta-aluetta koskeneet matkustusrajoitukset poistetaan tutkimuksen aikana, tarkastuskäynnit käynnistetään uudelleen edellyttäen, että tämä on vielä mahdollista tutkimukseen sovellettavat määräajat huomioon ottaen. Mikäli tutkimus on jo päätetty ja lopulliset toimenpiteet otettu käyttöön käytettävissä olevien tietojen perusteella, komissio voi omasta aloitteestaan käynnistää perusasetusten 11 artiklan 3 kohdan ja 19 artiklan 1 kohdan mukaisen välivaiheen tarkastelun heti, kun tartunta-alueisiin ei enää sovelleta matkustusrajoituksia. Asianomaiset osapuolet voivat halutessaan esittää edellä esitettyä lähestymistapaa koskevia huomautuksia. Nämä huomautukset on toimitettava komissiolle kirjallisesti seuraavaan osoitteeseen 10 päivän kuluessa tämän ilmoituksen julkaisemisesta Euroopan unionin virallisessa lehdessä: European Commission J-79 5/16 B - 1049 Brussels Faksi (32-2) 295 65 05 Teleksi COMEU B 21877. (1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1). (2) EYVL L 288, 21.10.1997, s. 1, asetus sellaisena kuin se on viimeksi muutettuna asetuksella (EY) N:o 1973/2002 (EYVL L 305, 7.11.2002, s. 3).